Pirkimo dokumentų

 Priedas Nr. 1

**DISKUSIJŲ LAIDŲ, SKIRTŲ 2019 M. RINKIMAMS PARENGIMO IR TRANSLAIVIMO PASLAUGŲ PIRKIMO (1-3 PIRKIMO DALIES)**

**TECHNINĖ SPECIFIKACIJA**

**BENDRIEJI TECHNINĖS SPECIFIKACIJOS REIKALAVIMAI, TAIKOMI I – III PIRKIMO OBJEKTO DALIMS**

**Paslaugų koncepcija ir bendra informacija**

1. Pirkimo objektas – perkamos laidų, skirtų kandidatų į Lietuvos Respublikos savivaldybių tarybų narius ir savivaldybių tarybų narius-merus, diskusijoms, programų aptarimams ir pan. (toliau – diskusijų laidos) parengimo ir transliavimo paslaugos (toliau – paslaugos).

2. Teisės aktai, kuriais turi būti vadovaujamasi teikiant paslaugas:

* Lietuvos Respublikos Konstitucija;
* Lietuvos Respublikos savivaldybių tarybų rinkimų įstatymas;
* Lietuvos Respublikos politinių kampanijų finansavimo bei finansavimo kontrolės įstatymas;
* Lietuvos Respublikos visuomenės informavimo įstatymas;
* Lietuvos Respublikos vyriausiosios rinkimų komisijos sprendimais:
	+ Valstybės biudžeto lėšomis finansuojamų kandidatų diskusijų per radiją ir televiziją tvarkos aprašu (jo aktualia redakcija) (toliau – Diskusijų laidų tvarkos aprašas);
	+ Politinės reklamos žymėjimo tvarkos aprašu (jo aktualia redakcija);
	+ kitais teisės aktais.

3. Laidų filmavimai turi vykti: i) atitinkamos savivaldybės, kurios rinkimų agitacijai laida filmuojama, teritorijoje ii) arba atitinkamos apskrities, kuriai priklausančios savivaldybės tarybos narių ir merų rinkimų agitacijai laida filmuojama, teritorijoje.

4. Jei diskusijų laidų filmavimas neorganizuojamas nurodytoje vietoje, tuomet paslaugų tiekėjas turi organizuoti diskusijų dalyvių ir diskusijų žiūrovų atvežimą į filmavimo vietą.

5. Nufilmuotos laidos turi būti parengiamos viešinimui formatu, skirtu televizijoms ir internetui.

6. Diskusijų laidos ir anonsai turi būti sukurti naudojant profesionalią filmavimo, montavimo, įgarsinimo techniką, turi derėti prie bendros visuomenės informavimo priemonės stilistikos.

7. Diskusijų laidos ir anonsai turi būti parengti laikantis ES ir nacionalinių teisės aktų, reglamentuojančių viešinimo veiklai keliamus reikalavimus. Tiekėjas turi užtikrinti, kad rengiant laidas ir anonsus, bus laikomasi Lietuvos Respublikos nepilnamečių apsaugos nuo neigiamo viešosios informacijos poveikio įstatymo, Lietuvos Respublikos visuomenės informavimo įstatymo, Visuomenės informavimo etikos kodekso ir kitų teisės aktų, susijusių su visuomenės informavimu ir viešosios informacijos skleidimu, reikalavimų. Paslaugų kokybė privalo atitikti nusistovėjusius tokių paslaugų teikimo kokybės reikalavimus.

8. Diskusijų laidos ir anonsai ne trumpiau kaip iki politinės kampanijos pabaigos turi būti publikuojami transliuotojo oficialioje internetinėje svetainėje (archyve) su peržiūros galimybe, turi būti matomi per personalinius kompiuterius, planšetes, mobiliuosius telefonus.

**Laidų turinys**

9. Diskusijų laidų trukmė ir laikas nustatomi ir laidos rengiamos taip, kad nebūtų pažeistas kandidatų sąrašų ir kandidatų lygiateisiškumo principas. Jeigu atitinkamoje savivaldybėje numatoma daugiau nei 1 diskusijų laida, laidose dalyvausiančių savarankiškų politinės kampanijos dalyvių grupės sudaromos tarpusavio susitarimu, o jeigu jo nėra – burtais Diskusijų laidų tvarkos aprašo nustatyta tvarka.

10. Kiekviena diskusijų laida privalo turėti laidos vedėją, kuris ves diskusiją.

11. Diskusijų laidos organizuojamos kaip laidos, per kurias kandidatai, kandidatų sąrašų atstovų grupės diskutuoja tarpusavyje ir (ar) su diskusijų laidos vedėju, atsako į diskusijų laidos vedėjo, žiūrovų klausimus.

12. Kandidatai ir kandidatų sąrašų atstovų grupės diskusijų laidoje diskutuoja laidos vedėjo pasiūlytomis temomis, atsako į laidos vedėjo, pateikiamus klausimus, taip pat į įrašytus ar el. ryšio priemonėmis tiesiogiai pateikiamus rinkėjų klausimus.

13. Diskusijų laidų metu draudžiama vykdyti žiūrovų (klausytojų) balsavimus, taikyti kitus pramoginius elementus.

14. Diskusijų laidų metu gali būti daromos ne daugiau kaip dvi pertraukos po 5 minutes, kurių metu gali būti transliuojama komercinė ir socialinė reklama, laidų ir filmų anonsai. Diskusijų laidų metu **negali** būti transliuojama politinė reklama šios laidos metu ir 10 minučių prieš ir 10 minučių po jos.

15. Diskusijų laidos vyksta valstybine kalba. Jeigu kandidatas ar kandidatų sąrašo atstovas nori kalbėti kita kalba, kandidatai ar kandidatų sąrašo atstovai privalo savo lėšomis ir savo laiko sąskaita užtikrinti vertimą į lietuvių kalbą. Jei kandidatas ar kandidatų sąrašo atstovas nevykdo šio reikalavimo, tiekėjas turi nutraukti kandidato ar kandidatų sąrašo atstovo pasisakymo transliaciją.

16. Diskusijų laidos ir jų įrašai turi būti verčiamos į gestų kalbą.

17. Pageidautina, kad diskusijų laidos būtų verčiamos į pagrindinių tautinių mažumų kalbas, ypač tų savivaldybių, kurių teritorijose gausiai gyvena tautinių mažumų atstovai.

18. Diskusijų laidos ir jų įrašai turi būti pažymėtos pagal Politinės reklamos žymėjimo tvarkos aprašo 16 punkto reikalavimus, nurodant, kad laida yra rinkimų agitacija ir yra (arba bus) apmokėta valstybės biudžeto lėšomis.

**Diskusijų laidų trukmė ir laikas**

19. Diskusijų laidos pradedamos transliuoti pagal tiekėjo su Lietuvos Respublikos vyriausiąja rinkimų komisija suderintą transliacijos laiką (grafiką) ir baigiamos transliuoti, anonsuoti, kartoti likus ne mažiau nei 30 (trisdešimt) valandų iki balsavimo rinkimų dieną pradžios.

20. Diskusijų laidos trukmė turi būti ne trumpesnė nei 45 minučių grynojo eterio laiko.

21. Į bendrą laidos trukmę įskaičiuojamas laidos vedėjo kalbėjimo laikas, kuris, įskaitant užduodamus klausimus, negali viršyti proporcingai skaičiuojant 10 (dešimt) minučių per valandą (kai diskusijų laida ilgesnė nei valanda, atitinkamai paskaičiuojamas laidos vedėjo kalbėjimo trukmė).

22. Diskusijų laidos transliuojamos tiesiogiai arba įrašytos. Įrašyta laida negali būti sumontuota taip, kad būtų pakeisti laidos dalyvių pasisakymai. Gavus Komisijos sutikimą, laidos įrašas gali būti koreguojamas, jei laidos dalyviai savo pasisakymais pažeidė galiojančius teisės aktus, gerą moralę ar trečiųjų asmenų teises.

23. Nepakeisti diskusijų laidų įrašai gali būti kartojami tiekėjo lėšomis, t. y. perkančioji organizacija už laidų įrašų kartojimą papildomai neapmokės. Jei atitinkamoje savivaldybėje bus transliuota daugiau nei 1 diskusijų laida, laidų įrašai gali būti kartojami laikantis lygiateisiškumo principo.

**Reikalavimai transliacijos paslaugoms**

24. Diskusijų laidos turi būti transliuojamos skaitmeninės antžeminės TV arba kabelinės TV tinklais, arba viešai skelbiamos elektroninių ryšių tinklais naujienų portaluose.

25. Diskusijų laidos turi būti transliuotos darbo dienomis geriausiu televiziniu laiku (angl. *primetime*) arba (ir) viešai paskelbtos elektroninių ryšių tinklais naujienų portaluose.

26. Tiekėjas ar kitas ūkio subjektas, kurio pajėgumais tiekėjas remiasi, turi diskusijų laidas ištransliuoti (paskelbti) bent viename (vienoje): televizijos programoje, kuri yra pasiekiama visos savivaldybės teritorijoje, kuriai diskusijų laida bus skirta; arba naujienų portale, kuris yra pasiekiamas visos savivaldybės teritorijoje, kuriai diskusijų laida skirta, ir yra lankomas šios savivaldybės gyventojų. Taip pat diskusijų laidų įrašai po ištransliavimo skaitmeninės antžeminės TV arba kabelinės TV tinklais, arba viešo paskelbimo elektroninių ryšių tinklais naujienų portaluose be papildomo mokesčio turi būti paskleisti (paviešinti) internete visuose šiuose komunikacijos kanaluose:

* transliuotojo interneto svetainės pirmame puslapyje;
* [www.youtube.com](http://www.youtube.com) portale, tiekėjo paskyroje;
* Tiekėjo socialinių tinklų paskyroje (-se).

27. Per 24 valandas ištransliuotos diskusijų laidos ir anonsai turi būti pateikti Vyriausiajai rinkimų komisijai el. paštu komunikacija@vrk.lt formatais, tinkamais peržiūrėti kompiuteriu, naudoti mokymų ar renginių metu, transliuoti televizijoje, internetu ar talpinti internetinėje svetainėje ir įrašyti į skaitmeninę laikmeną.

**Baigiamosios nuostatos**

28. Tiekėjas perduoda nuosavybės teises ir visas autoriaus turtines teises į Tiekėjo (įskaitant jo subtiekėjų) sukurtus Paslaugų rezultatus nuo Paslaugų perdavimo-priėmimo akto pasirašymo momento neribotą laiką, neapsiribojant kurios nors valstybės teritorija. Tiekėjas neturi teisės viešai platinti Vyriausiajai rinkimų komisijai perduotų Paslaugų rezultatų be išankstinio rašytinio Vyriausiosios rinkimų komisijos sutikimo.

**PAPILDOMI TECHNINĖS SPECIFIKACIJOS REIKALAVIMAI TAIKOMI TIK III PIRKIMO OBJEKTO DALIAI**

29. Tiekėjas ar kitas ūkio subjektas, kurio pajėgumais tiekėjas remiasi, turi turėti galimybę diskusijų laidas ištransliuoti (paskelbti) bent viename (vienoje): 1) televizijos programoje, kuri yra pasiekiama visos Lietuvos Respublikos teritorijoje; 2) arba naujienų portale, kuris yra pasiekiamas visos Lietuvos Respublikos teritorijoje.

30. Trečiojo pirkimo objekto paslaugos bus užsakomos pagal faktinį perkančiosios organizacijos poreikį (paaiškėjus, kad perkančioji organizacija neturi paslaugos teikėjo atitinkamai savivaldybei).